વૈશ્વિક શેરબજારોમાં ઝડપી સુધારો અને સરકાર રિઝર્વ બેન્કની સ્વતંત્રતા પર તરાપ મારશે નહીં એવા અહેવાલોની પાછળ મધ્ય સત્રમાં શેરોમાં શરૂ થયેલો સુધારો દિવસને અંતે સંગીન સુધારામાં ફેરવાઈ ગયો હતો. એક તરફ દેશમાં સરદાર વલ્લભભાઈ પટેલની 182 ફૂટની વિશ્વની સૌથી મોટી સ્ટેચ્યુનું અનાવરણ થયું હતું તેને શેરબજાર તરફથી સલામી આપવામાં આવી હોય તેમ નિફ્ટી 188 પોઇન્ટ વધીને બંધ રહ્યો હતો. શેરોમાં છેલ્લા ત્રણ દિવસમાં બીજી વખત મંદીવાળાઓને વેચાણો કાપવાની ફરજ પડી હતી. આ સપ્તાહમાં મંદીવાળાના વધેલા શોર્ટ કવરિંગને જોતાં માર્કેટનો ટ્રેન્ડ હવે કોન્સોલિડેશન તબક્કામાં આવી રહ્યો છે અને તે પહેલાં શેરોમાં તોફાની વધઘટનો માહોલ રહ્યો છે એમ એક એનાલિસ્ટનું કહેવું હતું. શેરોમાં ફરી એકવાર સુધારાની આગેવાની આઇટી અને પીએસયુ બેન્ક શેરોએ લીધી હતી. બેન્ક નિફ્ટી ફરી 25,000ની સપાટી કુદાવીને બંધ રહી હતી.